CELEX: 32018D0607(01)
Language: el
Date: 2018-06-06 00:00:00
Title: Εκτελεστική απόφαση της Επιτροπής, της 6ης Ιουνίου 2018, σχετικά με την κατάρτιση προγράμματος εργασίας για την αξιολόγηση των αιτήσεων με σκοπό την ανανέωση των εγκρίσεων δραστικών ουσιών που λήγουν το 2022, το 2023 και το 2024 σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

7.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 195/20
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Ιουνίου 2018
   σχετικά με την κατάρτιση προγράμματος εργασίας για την αξιολόγηση των αιτήσεων με σκοπό την ανανέωση των εγκρίσεων δραστικών ουσιών που λήγουν το 2022, το 2023 και το 2024 σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   (2018/C 195/07)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1) και ιδίως το άρθρο 18,
   Εκτιμώντας τα ακόλουθα:
   
               (1)
            
            
               Πολλές από τις δραστικές ουσίες που εγκρίθηκαν σύμφωνα με τον κανονισμό (ΕΚ) αριθ. 1107/2009 και απαριθμούνται στα μέρη Β και Ε του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (2) έχουν ημερομηνία λήξης μεταξύ 1ης Ιανουαρίου 2022 και 31ης Δεκεμβρίου 2024. Στο μέρος Γ του παραρτήματος του εκτελεστικού κανονισμού (ΕΕ) αριθ. 686/2012 της Επιτροπής (3) παρατίθενται οι εν λόγω δραστικές ουσίες και ανατίθεται στα κράτη μέλη η αξιολόγηση αυτών των δραστικών ουσιών, ορίζοντας για κάθε δραστική ουσία ένα κράτος μέλος-εισηγητή και ένα κράτος μέλος-συνεισηγητή για τους σκοπούς της διαδικασίας ανανέωσης.
            
         
               (2)
            
            
               Λόγω του χρόνου και των πόρων που απαιτεί η ολοκλήρωση της αξιολόγησης των αιτήσεων για την ανανέωση των εγκρίσεων των συγκεκριμένων δραστικών ουσιών από τα κράτη μέλη και την Ευρωπαϊκή Αρχή για την Ασφάλεια των Τροφίμων (η Αρχή), είναι αναγκαίο να θεσπιστεί πρόγραμμα εργασίας στο οποίο συγκεντρώνονται παρόμοιες δραστικές ουσίες και τίθενται προτεραιότητες βάσει λόγων ασφαλείας για την υγεία των ανθρώπων και των ζώων ή για το περιβάλλον, όπως προβλέπεται στο άρθρο 18 του κανονισμού (ΕΚ) αριθ. 1107/2009.
            
         
               (3)
            
            
               Είναι σκόπιμο να προβλεφθεί η ταυτοποίηση των ουσιών, οι οποίες, δεδομένων των ιδιοτήτων τους, αναμένεται να μην πληρούν τα κριτήρια έγκρισης που προβλέπονται στα σημεία 3.6.2 έως 3.6.5 και στο σημείο 3.7 του παραρτήματος II του κανονισμού (ΕΚ) αριθ. 1107/2009 και να δοθεί προτεραιότητα στην αξιολόγησή τους.
            
         
               (4)
            
            
               Μεταξύ των δραστικών ουσιών που απαριθμούνται στο μέρος Γ του παραρτήματος του εκτελεστικού κανονισμού (ΕΕ) αριθ. 686/2012 είναι σκόπιμο να προσδιοριστούν οι ουσίες αυτές που απαριθμούνται στο μέρος Ε του παραρτήματος του εκτελεστικού κανονισμού (ΕΚ) αριθ. 540/2011 ως υποψήφιες για υποκατάσταση, για τις οποίες, δεδομένων των ιδιοτήτων τους, οι περίοδοι έγκρισης δεν υπερβαίνουν τα επτά έτη. Είναι επίσης σκόπιμο να προσδιοριστούν οι ουσίες που απαριθμούνται στο παράρτημα του εκτελεστικού κανονισμού (ΕΕ) 2015/408 της Επιτροπής (4) ως υποψήφιες για υποκατάσταση. Το πρόγραμμα θα πρέπει να δώσει προτεραιότητα στην αξιολόγησή τους.
            
         
               (5)
            
            
               Οι δραστικές ουσίες fluxapyroxad, bixafen, sedaxane, penflufen και penthiopyrad έχουν παρόμοιες ιδιότητες. Οι δραστικές ουσίες φωσφονικά άλατα δινατρίου και φωσφονικά άλατα καλίου έχουν παρόμοιες ιδιότητες. Οι δραστικές ουσίες ευγενόλη, γερανιόλη και θυμόλη έχουν παρόμοιες ιδιότητες. Οι δραστικές ουσίες Trichoderma atroviride (στέλεχος I-1237) και Trichoderma asperellum (στέλεχος T34) έχουν παρόμοιες ιδιότητες. Οι δραστικές ουσίες benzovindiflupyr και isopyrazam έχουν επίσης παρόμοιες ιδιότητες. Δεδομένου ότι είναι σκόπιμο το χρονοδιάγραμμα της αξιολόγησης να ευθυγραμμιστεί με τη διαδικασία αξιολόγησης από ομοτίμους που διενεργείται από την Αρχή για ουσίες με παρόμοιες ιδιότητες, οι φάκελοι για τις εν λόγω ουσίες θα πρέπει να υποβληθούν στα αντίστοιχα κράτη μέλη-εισηγητές εντός της ίδιας προθεσμίας.
            
         
               (6)
            
            
               Λαμβάνοντας υπόψη τους πόρους που διαθέτουν οι αρχές που διεξάγουν την αξιολόγηση των αιτήσεων για την ανανέωση των εγκρίσεων, δεν μπορεί να αποκλειστεί ότι, ως αποτέλεσμα της ιεράρχησης προτεραιοτήτων για την αξιολόγηση των ουσιών που προβλέπεται από την παρούσα απόφαση, η έγκριση ορισμένων άλλων δραστικών ουσιών μπορεί να λήξει πριν από τη λήψη απόφασης σχετικά με την ανανέωση της έγκρισης των εν λόγω ουσιών. Στις περιπτώσεις αυτές, η περίοδος έγκρισης των εν λόγω δραστικών ουσιών θα πρέπει να παραταθεί σε εύθετο χρόνο, σύμφωνα με το άρθρο 17 του κανονισμού (ΕΚ) αριθ. 1107/2009.
            
         
               (7)
            
            
               Εκτός από την πρόβλεψη για την ομαδοποίηση παρόμοιων δραστικών ουσιών βάσει προτεραιοτήτων για την αξιολόγησή τους, το άρθρο 18 του κανονισμού (ΕΚ) αριθ. 1107/2009 προβλέπει επίσης ότι το πρόγραμμα εργασίας πρέπει να περιλαμβάνει συγκεκριμένα στοιχεία. Οι εκτελεστικοί κανονισμοί (ΕΕ) αριθ. 844/2012 και (ΕΕ) αριθ. 686/2012 εφαρμόζονται, αντιστοίχως, για την εφαρμογή του άρθρου 18 δεύτερη παράγραφος στοιχεία α) έως ε) και στοιχείο στ) της δεύτερης παραγράφου του άρθρου 18 του κανονισμού (ΕΚ) αριθ. 1107/2009,
            
         ΑΠΟΦΑΣΙΖΕΙ:
   Άρθρο μόνο
   Εγκρίνεται το πρόγραμμα εργασιών που παρατίθεται στο παράρτημα της παρούσας απόφασης.
   
      Βρυξέλλες, 6 Ιουνίου 2018.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 309 της 24.11.2009, σ. 1.
   
      (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (3)  Εκτελεστικός κανονισμός (ΕΕ) αριθ. 686/2012 της Επιτροπής, της 26ης Ιουλίου 2012, για την ανάθεση, στα κράτη μέλη, της αξιολόγησης δραστικών ουσιών των οποίων η έγκριση λήγει το αργότερο στις 31 Δεκεμβρίου 2018 για την εφαρμογή της διαδικασίας ανανέωσης (ΕΕ L 200 της 27.7.2012, σ. 5).
   
      (4)  Εκτελεστικός κανονισμός (ΕΕ) 2015/408 της Επιτροπής, της 11ης Μαρτίου 2015, για την εφαρμογή του άρθρου 80 παράγραφος 7 του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και τον καθορισμό καταλόγου υποψηφίων προς υποκατάσταση (ΕΕ L 67 της 12.3.2015, σ. 18).
   
      ΠΑΡΑΡΤΗΜΑ
      
         1)   
         
            Το πρόγραμμα εργασίας αφορά δραστικές ουσίες που εγκρίθηκαν σύμφωνα με τον κανονισμό (ΕΚ) αριθ. 1107/2009 και που απαριθμούνται στο μέρος Γ του παραρτήματος του εκτελεστικού κανονισμού (ΕΕ) αριθ. 686/2012.
         
      
      
         2)   
         Οι προτεραιότητες για την αξιολόγηση των αιτήσεων με σκοπό την ανανέωση των εγκρίσεων των δραστικών ουσιών και την ομαδοποίηση παρόμοιων δραστικών ουσιών, όπως προβλέπεται στο άρθρο 18 του κανονισμού (ΕΚ) αριθ. 1107/2009, είναι οι εξής:
         
                     α)
                  
                  
                     Η αξιολόγηση των αιτήσεων για την ανανέωση των εγκρίσεων των δραστικών ουσιών για τις οποίες, δεδομένων των χαρακτηριστικών τους, αναμένεται να μην πληρούν τα κριτήρια έγκρισης που προβλέπονται στα σημεία 3.6.2 έως 3.6.5 και στο σημείο 3.7 του παραρτήματος II του κανονισμού (ΕΚ) αριθ. 1107/2009 θα λάβει προτεραιότητα. Κατά συνέπεια, τέτοιου είδους αξιολογήσεις διενεργούνται χωρίς καθυστέρηση ή με την ελάχιστη δυνατή καθυστέρηση.
                  
               
                     β)
                  
                  
                     Η αξιολόγηση των αιτήσεων για την ανανέωση των εγκρίσεων των δραστικών ουσιών που απαριθμούνται στο μέρος Ε του παραρτήματος του κανονισμού (ΕΕ) αριθ. 540/2011 ως υποψήφιες για υποκατάσταση, οι οποίες, δεδομένων των χαρακτηριστικών τους, εγκρίνονται για χρονικό διάστημα που δεν υπερβαίνει τα επτά έτη, θα λάβει προτεραιότητα. Επίσης, η αξιολόγηση των αιτήσεων για την ανανέωση των εγκρίσεων δραστικών ουσιών που απαριθμούνται στο παράρτημα του εκτελεστικού κανονισμού 2015/408 θα λάβει προτεραιότητα. Κατά συνέπεια, τέτοιου είδους αξιολογήσεις διενεργούνται χωρίς καθυστέρηση ή με την ελάχιστη δυνατή καθυστέρηση.
                  
               
                     γ)
                  
                  
                     Λαμβάνοντας υπόψη τις ομοιότητες σε ό,τι αφορά τις αντίστοιχες ιδιότητές τους, στις περιπτώσεις που οι ημερομηνίες υποβολής των φακέλων είναι διαφορετικές, η περίοδος της έγκρισης θα πρέπει να παραταθεί κατά περίπτωση και σε εύθετο χρόνο σύμφωνα με το άρθρο 17 του κανονισμού (ΕΚ) αριθ. 1107/2009, ούτως ώστε να ευθυγραμμιστεί το χρονοδιάγραμμα της αξιολόγησής τους, καθώς και η διαδικασία αξιολόγησης από ομοτίμους που διενεργεί η Αρχή για τις ακόλουθες ουσίες:
                     
                                 i)
                              
                              
                                 fluxapyroxad, bixafen, sedaxane, penflufen και penthiopyrad·
                              
                           
                                 ii)
                              
                              
                                 φωσφονικά άλατα δινατρίου και φωσφονικά άλατα καλίου·
                              
                           
                                 iii)
                              
                              
                                 ευγενόλη, γερανιόλη και θυμόλη·
                              
                           
                                 iv)
                              
                              
                                 
                                    Trichoderma atroviride (στέλεχος I 1237) και Trichoderma asperellum (στέλεχος T34)·
                              
                           
                                 v)
                              
                              
                                 benzovindiflupyr και isopyrazam.
                              
                           
               
                     δ)
                  
                  
                     Καθώς η έγκριση ορισμένων δραστικών ουσιών που δεν καλύπτεται από τα σημεία α) και β) είναι πιθανόν να λήξει πριν από τη λήψη απόφασης σχετικά με την ανανέωση της έγκρισης αυτών των ουσιών για λόγους που δεν μπορεί να ελέγξει ο αιτών, η περίοδος της έγκρισης των δραστικών ουσιών πρέπει να διευρυνθεί σε εύθετο χρόνο σύμφωνα με το άρθρο 17 του κανονισμού (ΕΚ) αριθ. 1107/2009.